সলমন খানের বিয়ে আদৌ হচ্ছে কি না, হলে কবে হচ্ছে, লুলিয়া ভন্তুরকেই বিয়ে করবেন কি না এই সব প্রশ্ন নিয়ে এখন সরগরম সংবাদমাধ্যম এবং অবশ্য বলিউড। লুলিয়া এখন সলমনের বাড়িতেই অতিথি হিসেবে আছেন। সম্প্রতি প্রীতি জিন্টার রিসেপশনেও গিয়েছিলেন। কিন্তু সলমন এখনও বিয়ে নিয়ে কিন্তু কিন্তু করে চলেছেন।
সম্প্রতি মুম্বইয়ের একটি সংবাদমাধ্যমকে দেওয়া সাক্ষাৎকারে তিনি বলেছেন যে লুলিয়া তাঁর সঙ্গে প্রীতির রিসেপশনের যাননি, গিয়েছিলেন তাঁর বোন আলভিরার সঙ্গে। তিনি আরও বলেছেন যে তিনি সন্তান চান বলেই বিয়ের প্রসঙ্গ উঠছে কারণ সন্তান মানেই তার সঙ্গে তার মা এসে পড়ে। 
সলমনের বক্তব্য এই ‘মা’-কে বাদ দিয়ে যদি সন্তানলাভ করা যেত তবে তাঁর পক্ষে সুবিধে হত। শুধু তাই নয়, লুলিয়ার সম্পর্কে জিজ্ঞাসাবাদ করায় তিনি জানান যে যদি সত্যিই তিনি বিয়ে করবেন ভাবেন তবে নিজেই সংবাদমাধ্যমকে জানাবেন। 
সংবাদমাধ্যমের প্রতিনিধি তাঁকে জিজ্ঞাসা করেন চারিদিকে যে সব সুন্দরী মহিলারা তাঁর স্ত্রী হতে চান, তাঁদের নিয়ে সলমনের কী প্রতিক্রিয়া, মজা করে সলমন বলেন, ‘সেটাই তো সমস্যা। চারিদিকে প্রচুর সুন্দরী মহিলা।’
তার পরেই অবশ্য বলেন যে বিয়ে হলে তিনি খুশিই হবেন তবে যদি না হয়... স্রেফ কাঁধ ঝাঁকালেন সলমন।